Naviseade
Naviseade ehk GPS-vastuvõtja on raadioseade, mis võtab vastu ülemaailmse satelliitnavigatsioonisüsteemi signaale, määrab nende järgi reaalaajas kindlaks mitmesuguseid asukohaandmeid ja teeb need nähtavaks kuvaril, mittesõjalises kasutuses harilikult mere-, teede- või tänavatekaardil. Naviseadme peamised riistvarakomponendid on GPS-antenn; GPS-protsessori kiip; mälukomponendid: operatiivmälu, välkmälu; kuvar, suurus (diagonaal) keskmiselt 4" (10 cm), suurem 5" (12,5 cm). Tarkvarasse kuuluvad operatsioonisüsteem, navigeerimisprogramm ja kaardid.